Patria 6×6

Patria 6×6 on 2018 esitelty Patrian valmistama panssaroitu sotilasajoneuvo. Ajoneuvo on suunniteltu ensisijaisesti miehistönkuljetusajoneuvoksi, mutta samasta perusajoneuvosta voidaan modulaarisuutta hyödyntäen tehdä myös muita versioita eri käyttötarkoituksiin.

 Suunnittelu 
Patria 6x6:n suunnittelussa on pyritty toimintavarmuuteen, kustannustehokkuuteen, yksinkertaisuuteen ja helppokäyttöisyyteen. Perusajoneuvo voidaan räätälöidä erilaisiin asiakastarpeisiin laajaa optiovalikoimaa hyödyntäen. Valinnaisia ominaisuuksia ovat esimerkiksi uintivarustus, vinssi, hydropneumaattiset jousielementit, lisäsuojaus ja erilaiset asejärjestelmät. Ajoneuvo voidaan varustaa eritasoisilla asejärjestelmillä 7,62 mm konekivääristä 12,7 mm raskaan konekiväärin kautta 25/30 mm keskikaliiperin konetykkiin ja 120 mm Patria Nemo -kranaatinheitintorniin.

Ajoneuvon tilajärjestely on Patria Pasi -ajoneuvon kaltainen: ikkunoilla varustetussa etutilassa on johtajan- ja ajajanpaikat, moottoritila on ajajan takana vasemmalla, johtajan takana on takatilaan johtava yhdyskäytävä ja ajoneuvon takaosassa on tila kuljetettavalle joukolle, varusteille ja versiojärjestelmille.

Patria 6×6:n alustarakenne perustuu Patria AMVXP:n ratkaisuihin ja komponentteihin. Ajoneuvon suunniteltu käyttöikä on vähintään 30 vuotta.

 CAVS-ohjelma 
Suomi ja Latvia sopivat 2020 yhteisen CAVS (Common Armoured Vehicle System) -panssariajoneuvojärjestelmän kehittämisestä Patria 6×6 -ajoneuvon pohjalta. Ensimmäiset ajoneuvot toimitettiin Latviaan 2021. Myös Ruotsi  ilmoitti halukkuutensa liittyä CAVS-hankkeeseen. Huhtikuussa 2023 ilmoitettiin, että Ruotsi ostaa Patria 6x6 -ajoneuvoja. Samaan aikaan myös Saksa liittyi mukaan CAVS-hankkeeseen. Tanska liittyi hankkeeseen keväällä 2025 ja tilasi ajoneuvoja. Iso-Britannia ja Norja liittyivät hankkeeseen syyskuussa 2025. Patria ja Babcock International Group solmivat sopimuksen 6×6:n tarjoamisesta Britannialle, joka tarvitsee uuden ajoneuvoalustan. Babcock valmistaisi nämä ajoneuvot.

CAVSiin kuuluvat maat ovat hankkineet yhteensä satoja 6×6-ajoneuvoja liityttyään hankkeeseen.

 Käyttäjät 
 Nykyiset käyttäjämaat 

pienoiskuva|Latvian kansallisten asevoimien (NBS) panssaroitu Patria 6x6  Riikassa.
 Latvian maavoimat: Ainakin 256 tilattu. Latvia tilasi yli 200 6×6-vaunua vuonna 2020 ja lisäksi 56 komentovaunua marraskuussa 2024. Vaunujen toimitus alkoi 2021, ja niitä valmistetaan myös Latviassa. Toimitukset jatkuvat vuoteen 2029.

 Ruotsin maavoimat: 435 tilattu. Ruotsi tilasi 20 vaunua ensimmäisellä sopimuksella vuonna 2023 ja 321 vaunua maaliskuussa 2024 noin 470 miljoonan euron arvoisella sopimuksella. Kaikki Pansarterrängbil 300 -nimityksen saaneet vaunut toimitetaan Ruotsiin vuoteen 2030 mennessä. Loppuvuodesta 2025 kerrottiin, että Ruotsi tilaa 94 vaunua lisää.
pienoiskuva|Suomen puolustusvoimien Patria 6x6 Lippujuhlan päivän paraatissa Helsingissä 4.6.2022.
 Suomen maavoimat: 161 tilattu. Suomi tilasi 91 XA-300-nimityksen saanutta vaunua kesäkuussa 2023 noin 208 miljoonan euron sopimuksella, johon sisältyi optio 70 vaunusta lisää. Niistä 41 päätettiin lunastaa tammikuussa 2024 ja 29 syyskuussa 2024.

 Tulevat käyttäjämaat 

 Britannian maavoimat: Babcock ja Patria ovat sopineet teollisesta yhteistyöstä. Sopimuksen mukaan Babcock valmistaa Patrian 6x6-miehistönkuljetusvaunut Britanniassa, jos maa päättää hankkia vaunuja. 

 Saksan maavoimat: 300 hankinnassa ja tulevaisuudessa mahdollisesti 700 lisää. Saksa pyysi Patrialta sitovan tarjouksen 300 ajoneuvosta tammikuussa 2025. Saksa tarvitsee 1 000 uutta panssariajoneuvoa muun muassa TPz Fuchsin korvaajaksi, joten se tilaa 6×6-vaunuja mahdollisesti lisää myöhemmin. Joulukuussa 2025 julkaistiin sopimus 876:n vaunun hankinnasta.

 Tanskan maavoimat: 129 tilattu. 250 miljoonan euron arvoinen kauppa julkistettiin 1. huhtikuuta 2025. Ensimmäiset vaunut toimitettiin jo vuonna 2025.

 Ukrainan asevoimat: Latvia toimittaa aseapuna 42 Latviassa valmistettua 6×6:tta Ukrainan puolustussotaan vuonna 2025.

Tekniset ominaisuudet
Pituus 7,5 m
Korkeus 2,5 m
Leveys 2,9 m
Teho 294 kW
Vääntö 1 870 Nm
Nousukyky 60 %
Suurin kuorma 8 500 kg
Kokonaismassa 24 000 kg 
Suojaus STANAG 4569 taso K2, M2a/b (optio taso K4, M4a/b)
Huippunopeus 100 km/h
Kahluusyvyys 1,5 m

Lähteet

Luokka:Kuljetuspanssariajoneuvot
6X6